ธปท.ชี้เงินเฟ้อม.ค.ติดลบตามราคาน้ำมัน
ธปท.เผยเงินเฟ้อเดือนม.ค.ลดลงตามราคาน้ำมัน เป็นเรื่องที่อยู่ในคาดการณ์ ยืนยันไทยจะไม่เข้าสู่ภาวะเงินฝืด
2 ก.พ. 2558

ธปท.เผยเงินเฟ้อเดือนม.ค.ลดลงตามราคาน้ำมัน เป็นเรื่องที่อยู่ในคาดการณ์ ยืนยันไทยจะไม่เข้าสู่ภาวะเงินฝืด
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) กล่าวว่า ตามที่กระทรวงพาณิชย์ประกาศตัวเลขดัชนีราคาผู้บริโภคทั่วไปเดือน ม.ค.ปีนี้ติดลบ 0.41% เมื่อเทียบกับเดือนเดียวกันของปีก่อน และติดลบ 0.59% เมื่อเทียบกับเดือน ธ.ค. 57 นั้น ถือว่าเป็นไปตามที่ธปท. ได้ประเมินไว้อยู่แล้ว โดยอัตราเงินเฟ้อที่ติดลบดังกล่าวมีสาเหตุสำคัญมาจากราคาน้ำมันที่ได้ปรับตัวลดลงตามราคาของตลาดโลก
ทั้งนี้ กรอบเป้าหมายเงินเฟ้อปี 2558 กำหนดให้อัตราเงินเฟ้อเฉลี่ยทั่วไปทั้งปีอยู่ที่ 2.5%บวกลบได้ 1.5% หรืออยู่ในกรอบระหว่าง 1-4% ซึ่งจากตัวเลขเงินเฟ้อเดือน ม.ค. 58 ที่ออกมาติดลบนั้น ในขณะนี้ถือว่ายังไม่หลุดกรอบเพราะกรอบเป้าหมายที่ได้กำหนดไว้เป็นตัวเลขที่เฉลี่ยทั้งปี นอกจากนี้ ตัวเลขเงินเฟ้อที่ออกมาติดลบนั้นเป็นผลมาจากด้านอุปทานคือราคาน้ำมัน ไม่ได้เป็นผลโดยตรงมาจากอุปสงค์หรือความต้องการบริโภคที่ลดลง
ก่อนหน้านี้ นายเมธี สุภาพงษ์ ผู้ช่วยผู้ว่าการ สายนโยบายการเงิน ธปท. กล่าวยืนยันว่า ในปีนี้มีเงินเฟ้อเป้าหมายมีความเสี่ยงที่จะหลุดขอบล่างของเป้าหมายในบางช่วง แต่อย่างไรก็ตามเงินเฟ้อที่ต่ำกว่าขอบเป้าหมายไม่ได้หมายความว่าไทยเข้าสู่ภาวะเงินฝืดแต่อย่างไร เพราะเงินเฟ้อต่ำจากราคาน้ำมันที่ปรับลดลงเป็นสำคัญ ขณะที่เศรษฐกิจปีนี้ยังมีแนวโน้มขยายตัวได้ที่ 4%